钦定古今图书集成/明伦汇编/氏族典/第214卷 > 何之元
## 钦定古今图书集成/明伦汇编/氏族典/第214卷 > 何之元

按《陈书何之元传》：“之元，庐江灊人也。祖僧达，齐南台
治书侍御史。父法胜，以行业闻。之元幼好学，有才思，
居丧过礼，为梁司空袁昂所重。天监末，昂表荐之，因
得召见。解褐梁太尉临川王扬州议曹从事史，寻转
主簿。及昂为丹阳尹，辟为丹阳五官掾，总户曹事。寻
除信义令。安西武陵王为益州刺史，以之元为安西”
刑狱参军。侯景之乱，武陵王以太尉承制授南梁州
长史、北巴西太守。武陵王自成都举兵东下，之元与
蜀中民庶抗表请无行，王以为沮众，囚之元于舰中。
及武陵兵败，之元从邵陵太守刘恭之郡。俄而江陵
陷，刘恭卒，王琳召为记室参军。梁敬帝册琳为司空，
之元除司空府谘议参军，领记室。王琳之立萧庄也，
署为中书侍郎。会齐文宣帝薨，令之元赴吊。还至寿
春，而王琳败，齐主以为扬州别驾。及众军北伐，得淮
南地，湘州刺史始兴王叔陵遣功曹史柳咸赍书召
之元除中卫府功曹参军事，寻迁谘议参军。及叔陵
诛，之元乃屏绝人事，锐精著述。祯明三年，京城陷，乃
移居常州之晋陵县。隋开皇十三年，卒于家。